google/wiki40b huggingface dataset:
Dream Seller

Dreamseller er en film fra 2008 av Bam Margera Productions, og Bam Margera. Filmen handler om Brandon Novaks liv. Filmen fikk ikke kinovisning i USA og ble derfor lansert rett på video.

Handling

I en alder av bare 14 ble Brandon Novak sett på som USAs største skateboardtalentet, mange firmaer ville sponse gutten, han ble tilbudt en kontrakt av Tony Hawk. Det var inntil han oppdaget heroin. Da sank skateboardferdighetene hans og sponsorene var ikke lenger interesserte i talentet. Han ble avhengig av heroin og det ble verre og verre. I perioder levde han på gaten og ifølge han selv gjorde han ting for penger han i dag angrer på
Filmen følger så livet hans som et gatebarn som er avhengig av heroin helt til en av verdens største skateboardstjerner Bam Margera tar han inn i varmen og hjelper han med å slutte med heroin og komme seg tilbake på brettet. Bam er en av Novaks barndomsvenner, og Novak kan sees som medvirkende i mange av Margeras prosjekter, blant annet CKY-filmene, og Haggard.
Filmens produksjon ble i 2007 fordi Brandon Novak har begynt å bruke dop igjen. 30. juli 2007 nevnte Bam dette på Radio Bam, der han samtidig sa at dette var det verste han hadde sett av Novak, og at han i hans øyne nå holdt på å ta livet av seg.
Al-Kharaqī

Abū Muḥammad 'Abd al-Jabbār al-Kharaqī (arabisk: محمد بن أحمد بن بشر المروزي), eller Al-Kharaqī, var en persisk astronom og matematiker som virket på 1100-tallet. Han ble født i Kharaq nær Merv. Han arbeidet for Sultan Sanjar ved det persiske hoff. Al-Kharaqī utfordret Ptolemaios' astronomiske teorier som fremstilt i Almagesten, og oppsatte en alternativ teori om sfærene. Han forestilte seg enorme materielle sfærer der planetene beveget seg innenfor tuber.
Under sine reiser i Det ottomanske rike i 1536 anskaffet Guillaume Postel et astronomisk verk av al-Kharaqī, Muntahā al-idrāk fī taqāsīm al-aflāk («Den endelige forståelse av sfærenes inndeling»), adnoterte det, og tok det med tilbake til Europa.
Al-Kharaqī forfattet også matematiske traktater som siden er gått tapt: Al-Risala al-Shāmila («Komprehensivt traktat») og Al-Risala al-Maghribiyya («Nordafrikansk traktat»), relatert til kalkyler med dirhamer og dinarer).
Ridderhaugen

Ridderhaugen er en stor gravhaug som er 37 meter i diameter og 4-5 m høy. Den ligger ca. 200 m øst for Fet kirke i Akershus og daterer seg tilbake til jernalder. 
Gravhaugen er en rundhaug bygd opp av jord, og er bevokst med gress og enkelte trær. Den avflatede toppen bærer også spor etter plyndring fra eldre tider, med et krater som måler 11 m x 9 m og som er hele 1,5 m dyp. Haugen ligger på en høyde med utsikt ned mot Øyeren.
Simara (Bara)

Simara er en by i Bara-distriktet i Narayani-sonen, sydøst i Nepal. Etter folketellingen i 2011 hadde byen 23 835 innbyggere i 5 253 husholdninger.

Transport

Simara er forbundet med Birgunj i syd og med Pathlaiya i nord med Tribhuvan Highway. Simara Airport ligger her. Den ble tatt i bruk 4. juli 1958.
Leirsund stasjon

Tidligere stasjon

Gamle Leersund holdeplass åpnet i 1859 og endret navn til Leersund i 1864, Lersund i 1878 og Leirsund i 1902. Holdeplassen ble oppgradert til stasjon i 1865. Denne lå ved posisjon 26,66 km, noe nærmere Rolf Olsens vei enn dagens holdeplass. Gamle bilder viser en bygning som ligner på Schirmer og von Hannos stasjonsbygninger på strekningen. Bygningen later til å ha blitt betydelig utvidet. Ved stasjonsbygningen stod tidligere et godshus, og lenger nord, på vestsiden av sporet, stod en baneformannsbolig med uthus og garasje.
Hypotenus

En hypotenus er en rettvinklet trekants lengste side, eller den som er på motsatt side av den rette vinkelen. Hypotenusens lengde kan bli funnet med Pythagoras' læresetning eller ved sinus/cosinus.

Etymologi

Ordet hypotenuse stammer fra det latinske ordet hypotēnūsa, som er en romanisering av det gammelgreske ordet hypoteínousa (pleurā́ eller grammḗ), hunnkjønn presens partisipp-formen av hypoteínō, som igjen er en sammensetning av ordene hypó («under») og teínō («jeg strekker»). Ordet ὑποτείνουσα ble brukt av Platon i Timeus 54d, samt mange andre oldtidsfortattere, som en trekants hypotenus.
En folkeetymologi sier at tenuse betyr «side», og dermed at hypotenuse betyr en støtte som en propell eller strebepilar, men dette er heller upresist.
Laura Innes

Karriere

Innes har utdanning innen teater fra Northwestern University, der hun var medlem av Alpha Chi Omega søsterskapet. Hennes første store sceneopptredene i Chicago var ved Goodman Theatre og Wisdom Bridge Theatre hvor hun hadde rollen som Stella i En sporvogn til Begjær. Hun hadde også større roller i Two Shakespearean Actors ved Lincoln Center, Our Town ved Seattle Repertory Theatre og Three Sisters ved La Jolla Playhouse i San Diego.
I en kort periode i 1986 spilte Innes også i tv-serien The Stiller and Meara Show sammen med Jerry Stiller og Anne Maera. På 1990-tallet hadde Innes flere gjesteroller i diverse tv-serien, blant andre Party of Five, Angela (My so-called life) og Brooklyn Bridge. Hun hadde også en rolle i tv-filmen And the Band Played on som vant en Emmy-pris. Hennes største tv-rolle til da var i NBC komedien Wings fra 1991–1993. Her spilte hun Thomas Haden Churchs ekskone Bunny.
Høsten 1995 fikk hun rollen som dr. Kerry Weaver i andre sesong av NBCs populære tv-serie Akutten (E.R.). Etter å ha deltatt i flere episoder i andre sesong ble hun fast ansatt i begynnelsen av tredje sesong. I 2001 kom hennes tv-karakter, som også hadde et fysisk handikap, ut av skapet som lesbisk. Innes ble et forbilde både for de med fysiske handikap og for homofile. Hun ble nominert to ganger til en Emmy-pris, og hun ble nominert fem ganger til Best Supporting Actress fra Viewers For Quality Television. Laura Innes har også regissert flere av episodene til Akutten, i tillegg til episoder av Brothers & Sisters, Presidenten (The West Wing) og House. Hun ble nominert til en Emmy for regien av en episode av Presidenten (the West Wing).
Innes forlot Akutten i 2007. Hun ble den lengstlevende karakteren i seriens historie, ved siden av Noah Wyle som spilte dr. John Carter. I 2008–2009 returnerte Innes som dr. Kerry Weaver i to episoder av den 15. og siste sesongen av Akutten, deriblant den aller siste episoden. Innes har etter Akutten hatt rollen som Sophia, den mystiske lederen av en gruppe utenomjordiske mennesker, i tv-serien The Event. Her spilte hun sammen med Lisa Vidal, som spilte dr. Kerry Weavers kone, Sandy, i Akutten. Innes har også hatt rollen som politikaptein i tv-serien Awake, sammen med Jason Isaacs kjent fra Harry Potter filmene. Laura Innes har også hatt en rolle i den store katastrofefilmen Deep Impact.

Privatliv

Laura Innes ble født og vokste opp i Pontiac i Michigan. Hun var den yngste i en søskenflokk på seks. Hennes foreldre var Laurette og Robert Innes. Hennes første forlovede ble drept i begynnelsen av 80-tallet. Noen år senere giftet hun seg med skuespiller David Brisbin. I 1990 fødte hun sønnen Cal. Paret har siden adoptert datteren, Mia, fra Kina. Innes er en nær venn av Megan Mulley, kjent fra Will & Grace, og tidligere kollega Maura Tierney fra Akutten.
The Launderettes

The Launderettes er et norsk 60-tallsinspirert garasje-rockeband bestående av fem jenter bosatt i Oslo.

Historie

Bandet startet som The Guerilla Girls i 1994, men skiftet navn til The Launderettes i 1996, da gitarist Christian Brødsjø ble byttet ut med Håvard Dyvesveen. De øvrige medlemmene, Ingvild Nordang (vokal, Cecilie Asker (trommer) og Vibeke Rooas (bass) fortsatte.
Bandet er et av Norges lengstlevende band innen sin sjanger, og har holdt det gående siden 1996. Bandet har turnert både i USA og Europa, utgitt flere album og en rekke vinylsingler. Siden 2007 har de vært signert til Steven Van Zandts plateselskap Wicked Cool Records.
Alfa (magasin)

Alfa er et norsk magasin utgitt av Egmont Hjemmet Mortensen, som overtok som utgiver etter Aller Media i november 2011. Første redaktør var Magnus Rønningen. Den 2. november 2011 tok Mats Schølberg Ulshagen over som redaktør i magasinet.
Magasinet ble lansert i september 2010 og er ifølge utgiver rettet mot norske menn. Bladet fikk enorm PR allerede ved første utgivelse på grunn av en artikkel om holdninger hos norske soldater i Afghanistan.
Første utgave solgte 35 000 eksemplarer, mens salgstallet stupte på andreutgaven, og solgte omtrent halvparten. Magasinet gikk så konkurs i slutten av 2011, og ble deretter kjøpt opp av Egmont. Ny redaktør er Mats Ulshagen.
Paratriodonta

Utseende

Små til middelsstore, avlange, gulbrune til svarte oldenborrer. Oversiden er ganske kraftig hårete.

Levevis

Larvene lever i jorda av røtter, mens de voksne insektene kan finnes gnagende på blader. De flyr godt og mye, helst om natta.

Utbredelse

Slekten er utbredt i Nord-Afrika og Sør-Europa (Spania og Italia). To arter går så langt øst som Israel og Syria.
Jattir

Jattir var en by i oldtidens Israel av ukjent størrelse. I henhold til Josvas bok i den hebraiske Bibelen, var byen lokalisert i det fjellrike landområdet i Judea, og den nevnes i forbindelse med Sjamir og Soko, tilsvarende steder. Jattir ble gjort til en levittby og presteby. Her ble den unge David tatt imot med vennlighet da han flyktet fra kong Saul. David ga en del av sitt krigsbytte fra kampene med amalekitterne til Jattir, i henhold til Første Samuelsbok.
Jattir er blitt identifisert med Khirbet Attir (Horvat Yattir), en betydningsfull ruin, sørvest for Hebron. Stedet er fylt av grotter.
Fernão de Loronha

Fernão de Noronha (født ca. 1470 eller tidligere, død ca. 1540 i Lisboa) var en portugisisk sefardisk jøde som var konvertert til kristendommen, og en av landets ledende oppdagelsesreisende. Han er også kjent under navneformen Fernando de Noronha (navn gitt til øygruppen Fernando de Noronha av en ekspedisjon finansiert av ham) eller Fernão de Loronha, hans egentlige navn. Han reiste rundt og utforsket Atlanterhavet, og moderne historikere tillegger ham oppdagelsen av Fernando de Noronhaøyene i 1501-1502. En av hans døtre, Isabel de Castro, var gift med Pedro Álvares Cabral, den europeiske oppdager av Brasil.
Rohullah Nikpai

Karriere

Nikpai begynte sin trening i Kabul, Afghanistan, da han var 10 år gammel. Under den blodige kampen om hovedstaden flyttet han og hans familie til en av de mange flyktningleirene i Iran. Han ble snart medlem av leirens lokale Taekwondolag. I 2004 returnerte han til Kabul, og fortsatte treningen på det olympiske treningssenteret som regjeringen hadde betalt for. Under Asialekene 2006 i Doha, Qatar, deltok Nikpai i Fluevekt-gruppen, hvor han eventuelt tapte mot sølvmedaljevinneren Nattapong Tewawetchapong fra Thailand i den 16. runde.
Nikpai deltok under Sommer-OL 2008 i Beijing, i divisjonen 58 kg, hvor han da slo tidligere verdensmester Juan Antonio Ramos fra Spania, og vant bronse. Dette gjorde ham til Afghanistans første olympiske medaljevinner noensinne. Den afghanske presidenten hamid Karzai gratulerte Nikpai umiddelbart, og gav ham et hus i gave, på regjeringens regning. Nikpai sa at "Jeg håper dette kan fungere som en fredsmelding til mitt land etter 30 år med krig."
Kuttisme

Kuttisme er et nyord som ble introdusert i det norske språket i 1993, med betydning «vilje til å kutte priser» eller «vilje til å kutte kostnader».

Opprinnelse

Begrepet ble lansert i en kampanje for Rema 1000 høsten 1993, etter en idé av reklamemannen Bertil Lien. Spesielt med reklamekampanjen var at den bare bestod av såkalte «teasers», der begrepet ble brukt i TV-reklame, annonser i 116 aviser, ukeblader og billboards, men uten at det ble nevnt hvem som var avsender. Planen var å la Rema 1000 stå frem som opphavet til begrepet først etter at det var blitt innarbeidet i språket.
Konkurrenten Prix kom imidlertid Rema 1000 i forkjøpet, og gikk ut med egne avisannonser der de tok æren for begrepet, før Rema 1000 selv hadde offentliggjort opphavet. Prix hadde brukt samme form og skrifttype som i Rema 1000s kuttisme-annonser, slik at leserne kunne tro at det var Prix som stod bak hele kampanjen. Rema 1000-ledelsen måtte i all hast legge om resten av kampanjen, og Odd Reitan og markedsdirektør Rolf Kristiansen uttalte at de ville stevne konkurrenten for brudd på Markedsføringsloven.
Etter massiv omtale av reklamestriden i alle de største norske avisene bestemte Rema 1000 seg for å droppe rettssaken, da de vurderte at presseomtalen gjorde at det var «skapt stor klarhet i hvem som egentlig står bak kuttismebegrepet», og på grunn av den ekstra markedsføringseffekten presseomtalen hadde gitt.

Senere bruk

Senere har begrepet ofte blitt brukt i politisk sammenheng, for eksempel til å beskrive høyreorienterte partiers planer om å kutte i offentlige sosialbudsjetter.
Miodrag Božović

Karriere

Miodrag Božović startet sin profesjonelle karriere i FK Budućnost Podgorica i 1986. Han har også spilt for Røde Stjerne Beograd, Pelita Jaya, APOP Kinyras, RKC Waalwijk, Avispa Fukuoka og RBC Roosendaal.
L'Auberge du Pont de Collonges

L'Auberge du Pont de Collonges, også kjent som Paul Bocuse eller Bocuse, er en restaurant i Collonges-au-Mont-d'Or nær Lyon i Frankrike. Dens sjefskokk fram til 2018 var Paul Bocuse.
Restauranten har (per 2018) tre Michelin-stjerner, men Michelinguiden er anklaget for å behandle Bocuse og restauranten hans som uangripelig.
Sjefskokken Paul Bocuse døde 20. januar 2018 i det samme værelset over restauranten som han i 1926 var blitt født.
Cloniophorus

Utseende

Middelsstore, avlange, blankt metallisk grønne trebukker. Antennene er noe lengre enn kroppen. Pronotum er tønneformet, omtrent så langt som bredt, med en tann litt bak midten av hver side. Dekkvingene er jevnbrede, rundede i spissen. Beina er lange, lårene noe klubbeformede.

Levevis

Larvene utvikler seg i ved av løvtrær.

Utbredelse

Slekten er utbredt i tropisk Afrika.
Subkontinent

Et subkontinent er en stor del av et kontinent. Det er derimot ikke enighet om hva som fastslår dets grenser. Likevel, man sier generelt at et subkontinent er atskilt fra resten av kontinentet ved f.eks. en fjellkjede eller tektoniske plater.

Geologiske/geografiske subkontinenter

I platetektonikken kaller man ofte en liten, kontinental plate som er tilknyttet en større kontinental plate, for et subkontinent. I denne forstand er det indiske subkontinent på Den indiske platen og det det arabiske subkontinent på Den arabiske platen de mest kjente. Sistnevnte blir vanligvis ikke kalt for et geografisk subkontinent, fordi det mangler en geografisk grense, og har stor variasjon i klimaet.  Europa er bare en halvøy, siden den er på Den eurasiske kontinentalplaten.
Geografisk sett blir Europa ofte beskrevet som et subkontinent av Eurasia; et stort område som skiller Europa og Asia ved hjelp av fjell og innsjøer. Tilsvarende blir det minste kontinentet, Australasia, og den største øya, Grønland, iblant kalt for subkontinenter.
Nord-Amerika og Sør-Amerika blir noen ganger ansett som to subkontinenter av Amerika, siden de henger sammen ved hjelp av et eid. Afrika og Eurasia blir ansett som bestanddelene i kontinentet Afrika-Eurasia, med samme begrunnelse. Derimot blir Amerika og Afrika-Eurasia vanligvis kalt for superkontinenter, dannet av kontinenter.
Jinshui

Jinshui (kinesisk: 金水区; pinyin: Jīnshuǐ Qū) er et bydistrikt i byprefekturet Zhengzhou i provinsen Henan i Folkerepublikken Kina. Det har et areal på 242,2 km² og teller 750 000 innbyggere (2002).

Administrative enheter

Subdistriktene Jinbalu (经八路街道), Huayuanlu (花园路街道), Renminlu (人民路街道), Dulingjie (杜岭街街道), Dashiqiao (大石桥街道), Nanyanglu (南阳路街道), Nanyangxincun (南阳新村街道), Wenhualu (文化路街道), Fengchanlu (丰产路街道), Dongfenglu (东风路街道), Beilinlu (北林路街道), Weilailu (未来路街道), Longzihu (龙子湖街道), Jichenglu (祭城路街道), Fenghuangtai (凤凰台街道).
Storkommunene Liulin (柳林镇), Miaoli (庙李镇).
Paramartinsia

Utseende

En middelsstor, avlang, gulbrun trebukk. Dekkvingene har to par ovale, mørk-kantede, hvitgule flekker, pronotum har et par små, nyreformede, svartbrune flekker. Antennene er tynne og noe lengre enn kroppen. Pronotum er sekskantet, innsnevret ved roten. Dekkvingene er jevnbrede, rundede i spissen. Beina er middels lange, lårene tynne.

Utbredelse

Arten finnes i Bolivia.
Enebakkrutene

A/S Enebakkbakkrutene er et rutebilselskap som ble etablert 1. januar 1968.
Enebakkrutene ble etablert av lokale selskaper i Enebakk. Blant disse var Løkens Bilruter. Anlegget til dette selskapet ble anlegg for nyetablerte Enebakkrutene. Enebakkrutene var et selskap som ikke fikk noe langt liv. I 1973 ble Enebakkrutene overtatt av Oslo og Follo Busstrafikk A/S.
Acaiatuca quadricostata

Utseende

Middelsstore, avlange, rødoransje og svarte trebukker. Antennene er noe kortere enn kroppen, nokså kraftige, kledte med svarte hår. Pronotum har rundede sider, brunsvart i midten med bredt rødoransje sidekanter. Dekkvingene er jevnbrede, oransje med svart spiss og en svart flekk ved roten, rundt scutellum. Dekkvingen har et par opphøyde lengderibber. Artene etterligner trolig giftige biller i familien rødvinger (Lycidae).

Utbredelse

Arten er bare kjent fra Brasil.
Høgskolen i Nesna

Om høgskolen

Høgskolen i Nesna var Nord-Norges nest eldste institusjon for høyere utdanning. I tillegg til hovedcampus på Nesna, hadde HiNe studielokaliteter i Mo i Rana og Sandnessjøen. Høgskolen var involvert både i ordinære forsknings- og utviklingsprosjekter samt i prosjekter innenfor næringsrettet høgskolesatsing. Første direktør ved Høgskolen i Nesna var Egil Kristian Andresen.
Høgskolens online skriftserie er «Fredrikke», i Fredrikke Tønder-Olsens navn.
Metropolitan borough

Metropolitan borough eller metropolitan district er en betegnelse på storbykommuner i tre geografiske områder i de nordlige og midterste delene av England. Det er en spesiell form for administrativt distrikt i England. De dekker urbane områder innenfor visse grevskap, og er selvstyrte i stedet for å være underlagt et grevskapsråd.
De første metropolitan boroughs ble opprettet i 1900 gjennom London Government Act 1899. Alle de 28 distriktene som ble opprettet gjennom denne loven lå i London; de ble i 1965 erstattet av Londons bydeler.
De nåværende distriktene med denne status ble opprettet i 1974 gjennom Local Government Act 1972. De ble opprettet for å dekke de seks største urbane områdene utenfor Stor-London. Alle var enten egne distrikter eller byer med status som city fra før.
Opprinnelig delte de den politiske kontrollen med grevskapsrådene, på lignende måte som men med en noe annen maktfordeling enn vanlige distrikter. Blant annet fikk de selv ansvar for utdanning, sosiale tjenester og kollektivtransport; i vanlige distrikter sorterer disse oppgavene under grevskapet.
I 1986 ble grevskapsrådene i de gjeldende grevskapene avskaffet gjennom Local Government Act 1985, og de fleste av ansvarsområdene ble overført til distriktene. De fikk dermed en status som i praksis er svært lik den enhetlige myndigheter har.
Mururoa

Moruroa eller Mururoa er en atoll i Fransk Polynesia i Stillehavet.

Geografi

Moruroa ligger i øygruppen Tuamotuøyene og ligger ca. 1 250 km sydøst for Tahiti.
Atollen har et areal på ca. 300 km² og er ubebodd. Den høyeste toppen er kun et par moh. da Moruroa er en korallatoll, og i nærheten ligger også Fangataufa-atollen.

Historie

Moruroa har trolig aldri vært bebodd. Øyen ble oppdaget av britiske Philip Carteret i 1767.
I 1903 ble atollen innlemmet, sammen med øvrige øyer innenfor Tuamotugruppen, i det nyskapte Établissements Français de l'Océanie (Fransk Oseania).
Atollen ble etablert som et prøvesprengningsområde for atomvåpen 21. september 1962, og den første prøvesprengningen ble utført den 2. juli 1966. Mellom 1966 og 1996 detonerte 41 atombomber atmosfærisk over jordoverflaten og 147 atombomber under jordoverflaten frem til 1974 og den siste prøvesprengningen ble utført den 27. januar 1996.
Den 10. juli 1985 ble Greenpeaces fartøy «Rainbow Warrior», som var på vei til Moruroa, senket av den franske etterretningstjenesten DGSE i Aucklands havn på New Zealand.
I 1995 meddelte den franske presidenten Jacques Chirac at Frankrike ville fortsette å prøvesprenge kjernevåpen i atollen. Dette ledet til store protester i hele verden, blant annet ble franske varer boikottet, og planene ble skrinlagt.
Atollen er i dag et avsperret område.
Åsnes Finnskog kirke

Historie

Kirken ble utvidet i 1911. Orgelet er mekanisk, bygd i Danmark og delvis ombygd i 1979. Kirken har en kirkeklokke støpt hos O. Olsen&Søn i 1902. Like ved kirkeporten står det en bautastein med teksten: Carl Axel Gottlund, Finnskogens Apostel, utpekte dette stedet som kirketomt i året 1821. Litt lengre nede på steinen står det: Gitt av Oleane og K. Hanssen 1950.

Altertavla i Åsnes Finnskog kirke

Altertavla i Åsnes Finnskog kirke er en kopi etter Adolph Tidemands bilde «Jesu Oppstandelse», utført av Ragnvald Hjerlow.
Meycauayan

Meycauayan, tagalog: Lungsod ng Meycauayan, er en kommune og Component City sør i provinsen Bulacan på Filippinene. I 2015 hadde byen 209 083 innbyggere.
I Meycauayan er provinsens eldste by, den ble grunnlagt av fransiskanermunker i 1578.
Joe Louis vs. Max Schmeling

Generelt

Returoppgjøret mellom Joe Louis og Max Schmeling er sannsynligvis det mest internasjonalt politisk betente idrettsarrangementet i historien. I tillegg er kampen det første idrettarrangement som ble direktesendt på radio mellom to kontinenter.
Etter at tyskeren Max Schmeling slo amerikaneren Louis i 1936, brukte Adolf Hitler den kampen og Schmeling som propaganda for det nasjonalsosialistiske Tyskland og den ariske rase. 
Schmeling selv var ikke nasjonalsosialist og motsatte seg flere av Hitlers ønsker. Han nektet å gå inn i NSDAP, å kvitte seg med sin jødiske manager, Joe Jacobs, og å skille seg fra sin slaviske kone. Hans vilje til å ta betydelige personlige risikoer viste seg også da han under krystallnatten reddet en jødisk ungdom fra nasjonalsosialistiske forfølgere. Men ikke noe av dette var kjent i samtida, da Schmeling ble oppfattet som en lojal representant for det nye, nasjonalsosialistiske Tyskland.
Schmeling hadde stjernestatus i Tyskland og Hitler bruke hans popularitet flittig. Blant annet ble det vist propagandafilmer for det tyske folk som viste Schmeling og Hitler som drakk kaffe sammen og tilbragte tid på Hitlers fritidsbolig i fjellene.

Før kampen

Da Schmeling ble fryst ut av VM-bildet pga. av sine assiasjoner med Hitler i 1937, fikk Louis VM-billetten hans og tok tittelen fra daværende mester, James J. Braddock. Etter kampen erklærte Louis at han ikke ville anse seg selv som VM-mester før han slo Schmeling. Hitler likte tanken og så verdien av å ha en tysk VM-mester i tungvektsboksing og nærmest beordret Schmeling å takke ja til kampen. Dette skulle bli en historisk dag for Tyskland med seiersparader og taler i Berlin. Hitler tok seieren på forskudd basert på hvor enkelt Schmeling hadde håndtert Louis i deres første møte. Det han ikke var klar over, var at Schmeling var ansett for å være forbi sitt beste allerede da, og tapet i det første møtet hadde hovedsakelig vært et resultat av at Louis ikke tok Schmeling seriøst nok til å trene skikkelig til kampen. Louis ville ikke gjøre den samme feilvurderingen igjen.

Selve kampen

Kampen fant sted på Yankee Stadium foran 75 000 tilskuere.
Det hele skulle vise seg å være en mismatch, Schmeling var hjelpeløs mot mannen som ble kalt «The Brown Bomber». Før første runde var over lå Schmeling på canvasen. Men før han rakk å bli talt ut av dommeren, ble radioforbindelsen til Tyskland kuttet. Det skulle gå mange år før tyskere skulle se og høre hva som egentlig skjedde i den kampen.

Etter kampen

Da Schmeling vendte tilbake til Tyskland etter det knusende tapet var han, ikke overraskende, i unåde hos Hitler.
Louis på sin side ble elsket av hele Amerika, selv om han var farget.
Louis og Schmeling fortsatte imidlertid å være gode venner resten av livet etter denne kampen. 
Joe Louis hadde det vanskelig på sine eldre dager. Schmeling ble en vellykket kapitalist i Vest-Tyskland etter krigen, og sendte penger til Louis så lenge han levde. Han betalte også for begravelsen til Joe Louis. Ikke noe av dette ble kjent før lenge etter at Louis var død, fordi Schmeling holdt hjelpen hemmelig.